Papersnake/gushiwen huggingface dataset:
题仲柘庵海天一览图
刘廷楠（清代）

南溟上接银汉遥，谁实主之赤与寥。乾轮坤轴双丸跳，阳冰阴火冶不销。

浑沌之初如浮泡，狂澜不肯循汐潮。飓母吹浪鼋鼍号，山泽错逆无支条。

王公设险磐石牢，东崎大虎西崖蕉。三门一束如堂坳，零丁鸡足吾坰郊。

利涉索度达沃焦，梯航万国百宝饶。商贾重利狎风飙，帆樯出没无昏朝。

守兹土者若斗筲，蜑人龙户俱雄枭。海防海战纷哓哓，谈兵纸上嗤虚枵。

柘庵吏事迈常僚，亭鼓无警民不佻。还虑萑苻伺劫剽，欲穷澳屿擒酋豪。

山垄碨磊紫澜高，望涛远决色无挠。惊帆如叶舟如瓢，长年如豆橹如毛。

海童马衔不敢邀，恍驱雷霆鞭巨鳌。天水混茫一色包，云谲波诡万象昭。

或若神山隐岧峣，或若岛夷分土茅。或若冯夷击灵鼗，或若阳侯驭云䮽。

或若群妖视眇䁘，或若鬼国状僬侥。或若蜃窟吐虹桥，或若鲛室挂冰绡。

灵变惚恍难具描，风激浪骇促归桡。逻卒沙丁远然膏，鱼姑蚬姝夜吹箫。

测海今知众言淆，世所未名目已遭。忆昔氛祲尚未消，水犀三千久垂橐。

天吴不戢鲸鲵骄，幻化介鬼长鳞妖。红旗黑帜连千艘，安得周郎赤壁烧。

帝咨元老建节旄，楼船五月下南交。封狼生貙雉卵蛟，岠虚负蟨猿援猱。

右臂宜断左宜招，近者用抚远用剿。顾我素未谙钤韬，徒以命薄轻洪涛。

慷慨请行浮一舠，冲其壁垒捣其巢。渠魁面缚不血刀，群丑解甲齐山腰。

受降台筑拜嫖姚，不数伏波铜柱标。书生蹈险幸偶徼，虎穴得子敢告劳。

披君此图白首搔，双眸犹眩心旌摇。方今环海涤腥臊，彯沙礐石无逋逃。

余殄犹恐孕䗤{虫条}，安不忘危是吾曹。与君谊结古同袍，老矣壮志未全抛。

共抒心力答熙朝，非徒奇绝诧游遨。
归自合肥于四顶山绝湖呈孙仁叔抑之
王之道（宋代）

达岸三时顷，瞻山四顶赊。
乔林知马尾，乱石见麞牙。
水脚浮青靛，湖唇滉白沙。
渔人收辏网，归去日西斜。
如梦令
沈宜修（明代）

明月影斜花皱。故向画屏寒透。云鬓几胜情，脉脉断魂时候。

知否，知否。今夜绿窗红袖。
秣陵竹枝词四首
文震亨（明代）

同姓编氓异姓侯，上公出不辟行驺。
诸曹未识勋臣贵，每到朝陵压上头。
得省榜，见罗仲谋曾无逸策名，夜归喜甚，通
杨万里（宋代）

两日阴晴较不常，嫩寒轻暖杂花香。
今晨天色休休问，卧年红光点屋梁。
送程给事知越州
潘及甫（宋代）

积年欣慕逸群才，今日皇都喜重陪。行著绣衣归茂苑，醉搀仙履上蓬莱。

青云有路千峰见，碧海无波万里开。我欲傍淮先卜筑，隔江招隐望胥台。
蜡节诗
魏收（南北朝）

凝寒迫清祀，有酒宴嘉平。
宿心保所道，藉此慰中情。
赠江油尉厅
李白（唐代）

岚光深院里，傍砌水泠泠。野燕巢官舍，溪云入古厅。

日斜孤吏过，帘捲乱峰青。五色神仙尉，焚香读道经。
竹溪除司封郎中走笔贺
刘克庄（宋代）

犹记摛毫侍玉除，溪傍□□□□□。
□□□□□□久，白首冯唐顾问初。
□□□□□□□，□□□□□无书。
不应更作含色香，□□□□□□□。
和东林湛堂禅师喜雪韵五首
袁燮（宋代）

寂寞东林一老禅，殷勤念我惠佳篇。
敢烦见在慈悲佛，为我投诚过去仟。
送朱扆
释希昼（宋代）

别业沧波外，秋风归去心。
玉绳天阙远，金柝海城深。
素瑟沈幽意，寒螀共苦吟。
邻渔知有约，乘月夜相寻。
禅人并化主写真求赞
释正觉（宋代）

云无心而不羁，谷有应而相宜。
寂住通感，圆明了知。
性汪洋而海有受，气突兀而山不移。
百年身后所须物，问取南阳忠国师。
和子瞻次韵陶渊明劝农诗
苏辙（宋代）

我行四方，稻麦黍稷。
果蔬蒲荷，百种咸植。
粪溉耘籽，乃後有穑。
尔独何为，开口而食。
送客子归平湖
朱昆田（清代）

怅断家山未得归，深秋作客计全非。霜枫落后乌菱花，粳稻熟全黄雀肥。

小榼三升倾别酒，新绵一称补征衣。轻鞭短镫输君决，冷梦空寻旧钓矶。
溽暑新雨 其二
韩日缵（明代）

烦暑忽已失，佳气散浮空。晚蓧摇阶绿，早荷照水红。

窥窗神女雨，透幌大王风。乾坤洗暄浊，清凉法界中。
珠江会同年九人得珠字
王弘诲（明代）

少年追随今老夫，看花回首忆玄都。一时握手欢如昨，千里同心兴不孤。

酌我紫霞歌白苧，怀君青玉报明珠。百年此会还馀几，九老从今拟画图。
同蔡士备冲雨寻药山古刹叙别二绝 其二
胡直（明代）

官程苦被白云牵，载酒寻山敞别筵。风雨莫怜分手地，衡庐已缔住山缘。
寒食雨中独过法源寺
赵怀玉（清代）

微雨初停萧寺车，高轩乘兴过谁家。东风连日颠狂甚，未到清明已落花。
吏道
高斯得（宋代）

劳牵迫吏道，僒洪縻拘。
九春回尘土，一迹园林无。
直此休沐暇，偕我良知娱。
残梅谢众卉，初柳荑僵株。
四运巧相斥，流目悲荣枯。
俯仰潺湲沫，恻耳弥惊吁。
故山渺何在，漱石良辰徂。
为邦岁已期，宣城可归与。
执柯勿睨视，州有达士模。
梅花
释惠琏（宋代）

梦断笛悲风渚，吹兰月淡烟村。
空想暗香靓色，难招口口口魂。
舟行不胜节物之感
徐瑞（宋代）

客中无酒浣羁愁，想见家山菊自秋。记取今年重九日，大郎滩下泛孤舟。
桐柏观
洪适（宋代）

屹然双阙峙琼台，仰见彤云郁郁开。三井穷源知海眼，六符垂象应天台。

松杉满道欣初过，芝朮何年得自培。更听鸣泉杂风籁，直疑笙鹤紫霄来。
颂古一百二十一首
释宗杲（宋代）

阳焰何曾能止渴，画饼几时充得饥。
劝君不用栽荆棘，后代儿孙惹著衣。
赋得买丝绣作平原君寄山中故友
谢榛（明代）

登台北瞻此何世，漫嗟寥落依松桂。英雄有待岂徒老，泽龙神松随巨细。

黄金买丝秣陵市，好绣平原赵公子。想像当年下士心，烟薰古色宛相似。

万丝无迹天巧成，吴姬亦知豪侠名。身后宁复谈纵横，野云聚散犹秦兵。

异代重之独长吉，下帘焚香共一室。
奉和陈阁老寒食初假当直从东省往集贤…寄张蒋二阁老
权德舆（唐代）

昼漏沈沈倦琐闱，西垣东观阅芳菲。

繁花满树似留客，应为主人休浣归。
送南客
张籍（唐代）

行路雨脩脩，青山尽海头。天涯人去远，岭北水空流。

夜市连铜柱，巢居属象州。来时旧相识，谁向日南游。
守岁
苏轼（宋代）

欲知垂尽岁，有似赴壑蛇。
修鳞半已没，去意谁能遮。
况欲系其尾，虽勤知奈何。
儿童强不睡，相守夜欢哗。
晨鸡且勿唱，更鼓畏添挝。
坐久灯烬落，起看北斗斜。
明年岂无年，心事恐蹉跎。
努力尽今夕，少年犹可夸。
江陵逢黄虚舟
刘子澄（宋代）

山谷机忘似白鸥，有孙今复号虚舟。信风为棹先开浪，与月同舱不载愁。

吟就自将歌欸乃，醉时宁逐境漂流。乾坤等是虚舟尔，只好和诗莫带休。
秋扇词
薛季宣（宋代）

少妇织流黄，织就中秋月。上有乘鸾女，肌肤皓冰雪。

装成一携手，奉君端暑月。感君清凉意，薰风为君发。

落叶下惊秋，与君此回诀。素质不胜愁，从衡网珠结。

招摇邈烟露，青鸾影辽绝。有物感君怀，腾口知何说。

分命故应然，不是君心别。
介之推不言禄
左丘明（先秦）

晋侯赏从亡者，介之推不言禄，禄亦弗及。

推曰：“献公之子九人，唯君在矣。惠、怀无亲，外内弃之。天未绝晋，必将有主。主晋祀者，非君而谁？天实置之，而二三子以为己力，不亦诬乎？窃人之财，犹谓之盗。况贪天之功，以为己力乎？下义其罪，上赏其奸。上下相蒙，难与处矣。”

其母曰：“盍亦求之？以死谁怼？”

对曰：“尤而效之，罪又甚焉！且出怨言，不食其食。”

其母曰：“亦使知之，若何？”

对曰：“言，身之文也。身将隐，焉用文之？是求显也。”

其母曰：“能如是乎？与汝偕隐。”遂隐而死。

晋侯求之，不获，以绵上（地名）为之田。曰：“以志吾过，且旌善人。”
早谒
宋庠（宋代）

匹马中衢类断蓬，疏星残月共寒空。
汉家未给千门钥，弛镫墙阴避宪骢。
首夏即事与丘与权同韵作
苏颂（宋代）

朱曦渐永烦暑添，薰风当昼飘前檐。
庭幽门邃搴帷帘，景物轩前欣窥觇。
方池绿莹波文恬，两傍森森生苇蒹。
新荷未展排青尖，上下交映开鉴奁。
园林果实繁李棎，原野麦秀胜稻稴。
群飞众走羽毛彡，求阴息影愁烹焰。
江南郁蒸非类痁，时虽早热人心恹。
忻忻笑语喧闾阎，言此丰岁将饫餍。
正阳用事何太廉，乃使阴沴相陵詹。
正当汗浃絺衣粘，凄风忽生增纩缣。
淫霖旬日横流沾，市井郊郭皆渰淹。
林实坠落谁撦挦，麻麦散乱如删鎌。
斯民愁嗟言成谵，我时忧思坐间檐。
方食不知味苦甜，整齐几案抽书签。
发策一以天人占，少阴乘阳时最嫌。
小人当此多欺憸，君子遇之难怀谦。
天道虽远诚可瞻，上曰高明下沈潜。
四时中分寒与炎，一气不可相并兼。
推本事理知悉纤，灾害所起由渍渐。
岂非奸孽当除歼，又非直道伤诐譣。
孰居鼎鼐调梅盐，孰任阃闑怀韬吟。
圣皇言动谋於佥，布为利泽濡苍黔。
将消祲沴频深砭，感召冲气安危阽。
嗟嗟直口不可钳，谁当一探龙颔髯。
句
晁说之（宋代）

清霜下牛斗，凛然北固秋。
送刘澹翁总管归江阴时年九十岁
成廷圭（元代）

曾侍家君接胜游，于今复见旧风流。江湖诸老半黄壤，乡里小儿今白头。

车马在门为客好，干戈满地使人愁。芙蓉城内宜高隐，丛桂山中莫久留。
秋夜
陈与义（宋代）

中庭淡月照三更，白露洗空河汉明。
莫遣西风吹叶尽，却愁无处著秋声。
乞蜡梅 其一
周紫芝（宋代）

老翁真是可怜人，却觅花医病眼昏。乞取疏枝更疏蕊，莫论桃叶又桃根。
扇子诗
李石（宋代）

黄叶鸣林卷地风，一天秋色雁横空。
风狂吹作欹斜字，似我遥书咄咄中。
送胡康老
王灼（宋代）

胡公起三晋，才如山河雄。
弊裘走上都，气压洛与嵩。
岂无济时策，入对明光宫。
战尘一飘荡，双影随疏蓬。
虎符静为治，使节凛生风。
所出毫末耳，照眼惊儿童。
朅来堕闲冷，玉匣藏霜锋。
忽买巫峡舟，飘飘指吴中。
遥知迁擢近，黼座思夔龙。
他时卧华省，清梦来巴邛。
次韵和丹阳裴如晦学士寄示与蔡子直陈述古唱
苏颂（宋代）

三贤领剧缘才选，拙者求间属倦飞。
幸得汝阴当僻左，无能尸禄众应讥。
逢翁舜咨
戴表元（宋代）

相逢浑不觉，祗似宛陵贫。
袅袅花骄客，潇潇雨净春。
借书消茗困，索句写梅真。
此去青云上，知君有几人。
南歌子
姚述尧（宋代）

舍，席间作

金谷貂蝉侣，东山锦绣丛。管弦丝竹醉东风。漫逐流莺飞舞、乱红中。

清赏吾人事，诗情我辈钟。藤萝欲上更支筇。笑指壶天烟绕、斗城东。
己巳闰九月十三夜梦中为游山诗
祝允明（明代）

春观入西岫，区名意自别。
松岚结幽赏，虫鸟弄余悦。
花气韵苍沈，树肤落翠雪。
天行无尘染，丘卧自云洁。
心在道不违，未觉万物裂。
三爵已余酣，清心写泉月。
卧病次彦周韵
释德洪（宋代）

卧便午簟袪残暑，谁令殿阁风鸥语。君来谈笑破岑寂，慰此经旬携手阻。

湘山解事不须招，数峰入座争翔舞。心知清境世不要，胜践从来数支许。

戏将平时说禅口，贬剥诸方呵佛祖。眼高丛林不见人，但许南台称法乳。

忽惊词锋乱斫伐，披靡千人如项羽。诗成相对两咨嗟，此生俯仰成今古。
海上述事 其三
陈缉（明代）

忆昔扁舟过洞庭，长怀七十二峰青。三年跅弛吴中客，十载漂流水上萍。

作赋便思招海贾，移文无复愧山灵。碧天寥阒秋如洗，愿借仙家白凤翎。
次韵宋永兄伤时二首
黄公度（宋代）

目断吴天远，魂飞楚塞低。
六龙巡漠北，万骑绕淮西。
寒月笼烟燧，霜风递晓鼙。
征夫蝴蝶梦，休傍故园栖。
自叹三首
文天祥（宋代）

猛思身世事，四十七年无。
鹤发俄然在，鸾飞久已殂。
二儿化成土，六女掠为奴。
只有南冠在，何妨是丈夫。
车
胡仲弓（宋代）

五峰天外立，驴脚惯经过。十载身萍梗，今朝面薜萝。

云低山色暗，风急树声多。蜡屐何时办，来听樵子歌。
真宗奉圣祖玉清昭应宫十一首
真宗（宋代）

芳气上浃，飚驭下临。
绍承丕绪，永劢精明。
氤氲成雾，葱在垂阴。
虔恭对越，介祉攸钦。
范伯刚为予作翠屏别墅图因赋云林茅屋歌
蓝仁（明代）

我昔结屋依云林，开窗正对浮云岑。山花烂漫散春色，崖木惨淡垂秋阴。

篮舆欲往空费力，十步五步还坐息。日斜又向茅屋归，惆怅三年登未得。

范宽生纸写作图，中堂忽见遥峰孤。白云黄雾自舒卷，湿翠晴岚时有无。

半空石壁悬飞瀑，下有良田艺桑竹。买牛春雨早归耕，莫遣儿孙忘乡曲。
和代器之
苏轼（宋代）

雨过郊原一番新，寻芳车马踏无尘。
普天冷食闻前古，萧寺清游属两人。
不作佺期问新历，颇同之问感余春。
明年归藉梨花上，应会群贤及四邻。
江山闲望
薛莹（两汉）

渺渺无穷尽，风涛几日平。年光与人事，东去一声声。
又赓李睿韵
朱元璋（明代）

阴极阳生建至和，飞花滕六玉山阿。从斯瘴疠同云捲，喜见民人相与歌。
转孙初生程弟有诗次韵时予头风适愈
方岳（宋代）

一庵深掩两三峰，白发从渠自不公。
但有孙同开口笑，纵无檄亦愈头风。
鸢肩火色非吾事，牛背烟霏在眼中。
要识之无堪底用，归锄荷月且扶翁。
即席和卫山斋韵并呈顾渊白路教
黄庚（元代）

烛夜飞觞客在山，同看明月上云端。
粘天水阔蟾光湿，卷海风高蜃气寒。
会友幸逢三益在，娱情休恨四并难。
座中喜有能诗者，便作唐诗顾况看。
先公有浮山诗因忆旧游敬步原韵·沧浪亭 其二
张廷璐（清代）

雨馀凉气入生衣，夏木阴阴罨翠微。欲觅石棋枰在否，夕阳惟见鹭莺飞。
醉亭楼
刘使君（宋代）

平生性格，随分好些春色。沉醉恋恋陌。虽然年老心未老，满头恋压巾帽侧。鬓如霜，须似雪，自嗟恻。几个相知劝我染，几个相知劝我摘。染摘有何益。当初怕成短命鬼，如今已过中年客。且留些，妆晚景，尽教白。
汉老弟寄和花发多风雨人生足别离韵十绝因和之 其九
虞俦（宋代）

莫将杨柳轻攀折，人生会少多离别。芍药留残十日春，杜鹃啼破千山月。
次木 其二
许及之（宋代）

蜂薰脾蜜麝薰脐，香染蔷薇色染栀。大似幽兰怀隐操，有心闻处得香迟。
杂诗四首 其三
王中立（宋代）

云叶邻邻皱碧空，笙箫递响入天风。忽惊风浪耳边急，不觉形神来世中。
题画四首 其二 沈石田青山宿雨
敦敏（清代）

深山落微雨，一夜响空涧。晚起开僧窗，濛濛烟未散。
霾风
王安石（宋代）

霾风携万物，暴雨膏九州。
卉花何其多，天阙亦已稠。
白日不照见，乾坤莽悲愁。
时也独奈何，我歌无有求。
句
张康国（宋代）

银檐不雨溜常滴，玉树无风花自开。
石公从黄山来宛见贻佳画答以长歌
梅清（清代）

我陟岱宗三万丈，倒瞷扶桑起泱漭。手摘片云归江乐，梦中缥泱碧霞上。

碧霞峰正青，忽然接黄海。石公贻我图，恍惚不可解。

绝巘阴森四壁寒，云峦窅冥惊漫漫。玉屏五老争拱立，海门九龙纷乘骖。

骤疑仙峤合，转讶真宰通。卧游当岳表，乃在天都峰。

天都之奇奇莫纪，我公收拾奚囊里。掷将幻笔落人间，遂使轩辕曾不死。

我写泰山云，云向石涛飞。公写黄山云，云染瞿硎衣。

白云满眼无时尽，云根冉冉归灵境。何时公向岱颠游，看余已发黄山兴。
如梦令
姚云文（宋代）

昨夜佳人凭酒。隔著罗衾厮守。听彻五更钟，陡觉霜飞寒逗。却又。却又。陪笑倩人温手。
仲春过龙舒法华山寻诵经道者旧庵
释正觉（宋代）

支径入穷谷，来寻道者庵。
梵音今默默，华雨尚毵毵。
夜白月半屋，寒青灯一龛。
梦随歌吹去，借路过江南。
云梯关观黄河注海歌
田雯（清代）

章亥不到天墟遥，昆仑一窦通重霄。汉津初奔坤轴坼，冯夷沃焦纷来朝。

雍州积石河之首，龙门下泻随神飙。底柱孟津绕大伾，中华沙漠连元枵。

浲水迤东大陆北，地平土疏山不摇。一出一伏千万里，大曲小曲风雨飘。

浊黄一斗沙居六，风轮阵马无停镳。颍亳徐宿在唇齿，曹濮单郓排脊腰。

云梯古关尾闾地，榑桑沧{氵与}谁相招。来自天上归地底，不知此水从何消。

三门四折又九派，锡圭之祖乌能祧。碣石既没苦泛滥，故道不复悍且骄。

白马沈后无消息，瓠子浪涌横泬寥。议筑议塞日聚讼，治河治漕群哓哓。

贾让贾鲁各前席，史册言在作准标。华容武功印川子，其人罗立如斗杓。

关前下马搜遗迹，天晴海面拖青瑶。洪涛光驶磹电，黑齿旗竖鼋鼍桥。

始悟万物有归宿，浮生驰逐朱颜凋。精卫衔木究何益，尹公术幻真无聊。

落日西风透白袷，沓连愁听番禺潮。寄语司空蚤底绩，山行乘檋泥行橇。
次韵重九
项安世（宋代）

渊明平生意，岂但专一壑。
心事如于菟，赤手未易缚。
平陆多江湖，政恐失双脚。
意携东篱花，归伴南山鹤。
千载得斯人，此道有郛郭。
肝胆郁轮囷，襟期渺磅礴。
西风万物表，洗盏与更酢。
木落山势高，江空水痕约。
时来萸菊尊，日暮鸟鸟乐。
物理正可娱，新诗且勤作。
高真观
郑旻（明代）

山光隐见入高楼，携手相将到上头。缥缈鸾笙连碧落，参差桂影接丹丘。

百年胜地霞生彩，九转真铨火正流。对月传觞承沆瀣，凌云终共伯昏游。
即事二首
张耒（宋代）

嚣尘屏繁务，幽独会夙心。
惟时孟春月，微禄归园林。
下有采微孟，上有知时禽。
终日自啸歌，寂无邻里音。
冉冉溪日下，悠悠山霭阴。
兴阑下绝巘，新月出遥岑。
吴园杂咏十九首 其二 燕阁
彭汝砺（宋代）

高阁高入云，俛焉视冈阜。老来更无事，宾至但饮酒。

阴功在其乡，更足燕尔后。
再和子育韵 其五
彭汝砺（宋代）

夜寒灯火照长宵，祇有尘编慰寂寥。南北可怜身汎汎，梦归亦苦路遥遥。
伍光宇卜室白沙为读书之所 其二
陈献章（明代）

竞晨登登闻隔竹，东邻老人事幽卜。瓷瓯瓦盆不供俗，我不到门此翁独。
哭女三首 其二
姚世钰（清代）

贫家生小俭梳妆，竹笥綀裙少盛装。绣得罗襦几回著，送终犹是嫁衣裳。
春暮思平泉杂咏二十首。竹径
李德裕（唐代）

野竹自成径，绕溪三里馀。檀栾被层阜，萧瑟荫清渠。

日落见林静，风行知谷虚。田家故人少，谁肯共焚鱼。
宜兴林尉山父巢仙亭二首 其一
孙觌（宋代）

半篙渌涨狎鸥边，万点青尖拄笏前。水色山容斗清好，吴中关市有巢仙。
昝元帅相拉浣花溪泛舟
汪元量（宋代）

行都元帅千蹄马，腰佩角弓箭盈把。
浣花溪头具小舟，击鼓吹盈行酒斝。
舞腰嬝娜锦缠头，风吹金缕随东流。
公孙弟子背面笑，拔剑一击蛟龙愁。
万里桥西有茅屋，杜子当年来卜筑。
湘江一醉不复归，四松寂寞擎寒玉。
韩冬郎即席为诗相送一座尽惊他日余方追吟连宵侍坐裴回久之句有老成之风因成二绝寄酬兼呈畏之员外
李商隐（唐代）

十岁裁诗走马成，冷灰残烛动离情。
桐花万里丹山路，雏凤清于老凤声。

剑栈风樯各苦辛，别时冰雪到时春。
为凭何逊休联句，瘦尽东阳姓沈人。
放船
陈遹声（清代）

鹅鸭声中打桨行，放船天气趁新晴。风吹水面鳞鳞皱，波到桥心贴贴平。

绿树炊烟千缕直，青山夹岸一帆轻。渔村镫火穿篱出，舵底吟诗待月明。
谢莫升之惠茶
赵蕃（宋代）

双罂稍辍焙中茶，好卧黄紬稳听衙。
御雨况闻当用瓦，固知不怕落檐花。
眉州别李使君（一作眉山留献张端公）
李频（唐代）

回首雪峰前，朱门心杳然。离人自呜咽，流水莫潺湲。

毒草通蛮徼，秋林近漏天。一生从此去，五字有谁怜。
幽居遣懹
陆游（宋代）

斜阳孤影叹伶仃，横按乌藤坐草亭。
闲久更知贫有味，病多那责药无灵。
农书甚欲从师授，忍字常须作座铭。
更喜友生能饷酒，欣然一醉倒长瓶。
踏莎行
刘秉忠（元代）

碧水东流，白云西去。旌旗卷尽西山雨。淡烟寒露黄昏，伤怀又是别来处。

双眼增明，青山如故。故人怪我来何暮。征鼙声震五更风，梦魂惊散无踪绪。
满庭芳·十二香皮
佚名（宋代）

十二香皮，裁成圆锦，莫非年少堪收。绿杨深处，恣意乐追游。低堪花梢慢下，侵云汉、月满当秋。堪观处，偷头十字拐，舞袖堪银钩。肩尖，并拐搭，五陵公子，恣意忘忧。几回沈醉，低筑傍高楼。虽不遇文章高贵，分左右、曾对王候。君知否，闲中第一，占断是风流。
寄橘柚
韦骧（宋代）

海门橘柚胜湖湘，采献铃斋有意将。旧岁空希杜陵句，今年方报董泾霜。

敢私磊落充宾豆，愿贡甘香佐寿觞。蕴藻可羞诚所致，厥包况是重维扬。
还自广陵四首
秦观（宋代）

薄茶便当乌程酒，短艇聊充下泽车。
坟墓去家无百里，往来仍不废观书。
晁无咎金山诗帖赞
岳珂（宋代）

我登吞海，而帖适至。
事虽偶然，不啻有意。
彼江山者，秀无古今。
丘壑市朝，则二其必。
阿大中郎，煌煌虎节。
金闺卷怀，亦既殊辙。
同此登览，而趣不同。
云霄并翔，翚翟冥鸿。
矢词胸襟，浩荡万里。
比兴所存，二疏是企。
清诗胜景，何地无之。
不絷不维，景则我随。
征尘障天，我亦倦翼，
遗墨未渝，微躬奚息。
南零之波，上派于湓。
诗其警予，以谂侯门。
行部南宁风气明丽喜而赋之
张佳胤（明代）

浮云东去接崑仑，雨过春明水竹村。
马上称心无瘴疠，粤南此地自乾坤。
金城迤逦双流抱，铜柱崔嵬万古尊。
数载炎荒经历尽，宦情吾拟在中原。
月夜
孔平仲（宋代）

出户怜清影，循除拥敝裘。霜寒方午夜，月色似中秋。

丹桂何常有，姮娥为我留。竹阴如壁画，更助眼前幽。
鹧鸪天·赠珠廉秀·青楼集
冯子振（元代）

恁倚东风远映楼。流莺窥面燕低头。暇须瘦影纤纤织，龟背香纹细细浮。
红雾敛，彩云收。海霞为带月为钩。夜来卷尽西山雨，不着人间半点愁。
毅师以次卿诗编见示以二诗还之 其一
周紫芝（宋代）

云锦当年事，伤心不忍思。江寒收骨后，山晚断魂时。

直节君何恨，天心我独疑。老怀无处著，更复把君诗。
舞春翩 咏花幡，并序
顾太清（清代）

剪帛裁成五色幡。枝头高挂舞翩翩。才过谷雨看花日，恰好东翩结果天。

嫩蕊更须人护惜，柔条为怕鸟衔残。倚阑细玩生生理，可喜矫儿善保全。
赵达明太社四月一日招游西湖十首 其十
杨万里（宋代）

葱茏晚色正佳哉，苦被归鞍紧紧催。船压浮荷沈水底，须臾船过却浮来。
秋日会远华馆呈胡仲威
刘克庄（宋代）

岭表岂必热，庚伏频滂沱。
薄暮辱招要，盆李参瓶荷。
君侯如长辱，折节交藤萝。
奇字识夏鼎，古音弹云和。
今日素商至，高屋凉意多。
夜清群籁息，已有蛩鸣莎。
人生不饮酒，贤愚同销磨。
拍手问湘累，独醒欲如何。
谬承青眼顾，讵惜苍颜酡。
客散我亦归，耿耿看斜河。
钓叟
杜荀鹤（唐代）

茅屋深湾里，钓船横竹门。经营衣食外，犹得弄儿孙。
淡香亭
卢昭（明代）

生憎蛱蝶迷春色，不待狻猊换夕熏。
西郭东阑已陈迹，总传芳扃重鹅群。
句
释可遵（宋代）

掣电引狂雷，书天忽成暮。
万里泻银河，四簷垂瀑布。
洛桥北亭诏饯诸刺史
张说（唐代）

离亭拂御沟，别曲舞船楼。诏饯朝廷牧，符分海县忧。

股肱还入朝，父母更临州。扇逐仁风转，车随霖雨流。

恩光水上溢，荣色柳间浮。预待群方最，三公不远求。
春饮分章字韵
范浚（宋代）

传杯行美酿，击钵课名章。
月借全窗白，花分小树香。
人情欢不尽，道术醉相忘。
欢黍襟期厚，渠沦汉范张。
和梁签判颍州西湖十三题·西溪
苏颂（宋代）

夹岸垂杨展绿阴，倚空庭树照波心。
游人不泛西溪水，岂见回环野径深。
寄题梵天圣果二寺兼简昭梧二上人 其二
释智圆（宋代）

楼阁耸岧峣，参差极云际。高窗晓色先，晚景馀霞丽。

寥寥群动息，冥心远尘世。
崇报洪长老请赞
释月涧（宋代）

跳出黄龙三重关，撞破天童生铁网。量太虚空为十尺，秤须弥山作八两。

信缘随处住院，为人处惟拳与掌，当机佛祖难近傍。

粗行拍盲，尽直北直南数来，更无此样。崇报切自知机，莫学渠侬个伎俩。
及第谢恩
徐元杰（宋代）

圣朝天子荐临轩，嘉与愚臣究本原。
天地两间拊景运，唐虞三代印微言。
慙无一德酬清问，猥玷初班误圣恩。
一节誓坚忠与孝，立身端不负乾坤。
春景 寒尽怕春销
刘辰翁（宋代）

飞絮新烟外，东风托信遥。春犹有寒否，寒尽怕春销。

画阁围红兽，行鞭裹黑貂。便无三月雨，也不再花朝。

倚翠还轻扇，飞红共落潮。少年宜秉烛，莫负可怜宵。
过王介同年墓
苏辙（宋代）

平生使气坐生风，徐叩方知学有功。
应奉读书无复忘，虞翻忤物自甘穷。
埋根射策久弥奋，投老为邦悍莫攻。
坟木未须惊已拱，少年我亦作衰翁。
〈昔与中甫同登制科，仆年最少，今已老矣。
〉主
阴雨几月馀三月初一日闻鸠鸣有作
舒岳祥（宋代）

春雨濛濛来，花时昏昏过。山深多悲风，闭户祇欲卧。

此村无杜鹃，不知桑叶大。滩声自不恶，赖此洗尘堁。

晓闻晴鸠呼，云阴似将破。故园何时归，麦饭出舂磨。
蚕妇
王恭（明代）

粉黛无心鬓影凉，十年犹著旧衣裳。东邻西舍迎鸾日，正是春风陌上桑。
禽言
陆游（宋代）

堂前捉绩子，力作忘朝餐。
鹅黄雪白相照耀，插茅作簇高如山。
蠢女采桑至煮茧，何暇膏沐梳髻鬟。
缫成蜀锦与楚縠，舞姝缠头不论束。
送林择之还乡赴选三首 其三
朱熹（宋代）

今朝握手送君归，马上薰风拂面吹。不用丁宁防曲学，寒窗久矣共心期。
访阆州读书岩
李曾伯（宋代）

从来廊庙出山林，师友相资好弟兄。
料得至今风雨夜，山神犹记读书声。
愁中延客
董嗣杲（宋代）

染衣尘土厚，览镜雪霜明。
朱墨增新病，身名失旧清。
公厅春草盛，野市腊醅轻。
留客驱寥寞，江光射北楹。
饥乌词
张耒（宋代）

北风夜雨乌翅湿，低飞野畦啄遗粒。
啄食不饱还畏人，呜呼隔陇自求群。
我行陈宋经大泽，田荒生茅不种麦。
空肠待饱明年禾，鸦鸦尔饥独奈何。
十一日郡守饭灵山阁夜坐新浮桥月中
韩淲（宋代）

使君襟抱中秋月，閒饮宾僚醉野人。倒载去寻高阁古，落成未试一桥新。

山城明岁当回首，云路兹时好发身。唤起嫦娥驾轮玉，不知何处著纤尘。
荅李侍御惟贞时方按柳州 其一
王世贞（明代）

瘴色惊霜一马骢，故人谁似李端公。柳州垂柳应无数，心在襄西落木中。
膏雨
朱淑真（宋代）

添得垂杨色更浓，飞烟卷雾弄轻风。
展匀芳草茸茸绿，湿透妖轻薄薄红。
润物有情如著意，催花无语自施工。
一梨膏脉分春陇，只慰农桑望眼中。
萧生瑶来自西昌访余商邱十日辞去 其一
孙传庭（明代）

十载交游感慨中，清樽凉夜意何穷。送行冷署仍前度，犹有榴花似火红。
古寺
刘敞（宋代）

唐殿弛栋梁，空庭长荆棘。坳堂客水腥，坏碣苔藓积。

经营东晋客，远近千岁逼。兴废纷可悲，徘徊意不怿。

尚馀土木巧，未露斤斧迹。使鬼固已劳，斯民忍终役。

悠悠竞颓波，扰扰非一国。台城更荒唐，万古共悽恻。
新秋早朝
王璲（宋代）

宫井梧桐一叶飞，新凉先到侍臣衣。
苍龙阙上银河转，丹凤楼臣玉漏稀。
晓仗分行环御辇，夕郎鸣珮出仙闱。
自怜虎观叨陪从，簪笔惭无补万机。
中秋后一日偕顶笪僧游蒲涧
陈嵩（清代）

飞泉百尺醉琮琤，二十四涧涧涧鸣。涧边流出蒲花馨，尘缨未濯心先清。

石欹路滑足凌兢，铁柱杖点铿有声。过桥野色纷青萦，两崖路绝半亩平。

断碑横路苔斑青，碧虚旧观空留名。摩挲老眼看碑铭，十字剥落一字明。

长风十里吹松笙，白云黄鹤相送迎。依稀远揖安期生，羽衣翛翛虚步轻。

回头顾问同游僧，向来亦见此客曾。十问十笑十不应，飗飕顶笪影鬅鬙。

别我向山我向城，欲驻不驻行未行。凭语空山老惠能，千年重访辽东丁。
送杨荔裳中书
黄金台（清代）

峨峨雪岭与天齐，缩猬毛胶万马啼。多少诗家谈览胜，几人曾到大荒西。
百字令·人生能几
纳兰性德（清代）

人生能几，总不如休惹、情条恨叶。刚是尊前同一笑，又到别离时节。灯灺挑残，炉烟爇尽，无语空凝咽。一天凉露，芳魂此夜偷接。
怕见人去楼空，柳枝无恙，犹埽窗间月。无分暗香深处住，悔把兰襟亲结。尚暖檀痕，扰寒翠影，触绪添悲切。愁多成病，此愁知向谁说。
村晚
李言恭（明代）

山下数声犬吠，村中几处人归。
短笛醉横牛背，斜阳正对柴扉。
醉太平十四首 其十三
俞樾（清代）

瑶篇玉函。真金细参。丹成鸡犬同沾。跨青鸾两三。

仙踪易淹。劫灰又添。赤松桂父深潜。换唐朝吕岩。
再和时习五章取礼记一句·玉藻习容观玉声
袁甫（宋代）

佩玉之声清越长，此身无故讵容忘。
挈渠方屦圜冠士，登我光风霁月堂。
书叹
陆游（宋代）

少年志欲扫胡尘，至老宁知不少伸！览镜已悲身潦倒，横戈空觉胆轮囷。
生无鲍叔能知己，死有要离与卜邻。
西望不须揩病眼，长安冠剑几番新。
郊庙歌辞。享太庙乐章。迎神
佚名（唐代）

七庙观德，百灵攸仰。俗荷财成，物资含养。

道光执契，化笼提象。肃肃雍雍，神其来飨。
昨日之日
晁说之（宋代）

昨日之日梦可追，今日之日愁能迟。日之授谢亦何有，但莫令吾忠信亏。

但莫令吾忠信亏，家山北斗身海湄。脍鲸斮蛟既不得，虾虫腥咸安用之。

难将短发留长恨，山中好在鸡黍期。有船载书复归去，高谊解释幽林思。
采桑子
晏几道（宋代）

心期昨夜寻思遍，犹负殷勤。齐斗堆金。难买丹诚一寸真。

须知枕上尊前意，占得长春。寄语东邻。似此相看有几人。
再赋十绝 其七
葛胜仲（宋代）

眺望云岩每惜归，溶溶溪练照斜晖。双凫容与还如我，因恋沧洲更不飞。
社日小饮
陆游（宋代）

人生当惜老年时，醉插山花压帽欹。
世事恰如风过耳，微聋自好不须治。
贵池秋晚
华岳（宋代）

暮色千林薄，秋空万里长。
寒蝉鸣晚树，归棹发斜阳。
水远天同碧，风高叶脱黄。
星星老蓬鬓，不觉到潘郎。
次东坡先生用六一先生雪诗律令龟字二十韵旧
杨万里（宋代）

病身柴立手亦龟，不要人怜天得知。
一寒度夕抵度岁，恶风更得乾雨吹。
作祥只解谁饥腹，催老偏工欺短髭。
透屋旋生衾里铁，隔窗也送砚中澌。
搅衣起看端不恶，两耳已作冻菌危。
似明还暗静复响，索我黄绢挥乌丝。
误喜家贫屋骤富，不道天巧人能为。
忽思句来旅京国，瘦马断鞭包袖持。
红金何曾梦得见，茧生脚底粟生肌。
残杯冷炙自无分，不是不肯叩富儿。
独立西湖望东海，海神驾雪初来时。
眼花只怪失天地，风横并作翻帘帏。
飞来峰在水仙国，九里松无尘土姿。
只欠杖头聘欢伯，安得醉倒衣淋漓。
犹遭天子呼野客，催班声里趋丹墀。
如今四壁一破褐，雪花密密巾披披。
诗肩浑作远岭瘦，诗思浪与春江驰。
茅柴乞暖却得冷，聊复尔耳三两卮。
东坡逸足电雹去，天马肯放氂牛随。
君不见溧阳县里一老尉，一句曾饶韩退之。
庄居值雨偶得十诗示秦处度 其一
李之仪（宋代）

累日雨不止，风高如作寒。三分虽过二，忽忽便向阑。

一身百忧集，况可计先欢。不见是无闷，念此聊自宽。
答王立之
陈师道（宋代）

每逢无可语，暂阻即相求。
解卷初增气，开怀得写忧。
昏烟宜带雨，风树更添秋。
绝唱犹多和，先衰怯後酬。
寄西湖友人
林尚仁（宋代）

湖边春更好，别后费吟思。
载酒曾游处，忆君同醉时。
面风花落易，背日雪消迟。
早晚携琴去，山中与鹤期。
湖口舟中口号赠内 其四
屈大均（明代）

小姑山接大姑秋，不逐长江江水流。彭郎矶上一明月，飞去飞来共白头。
题《复庄诗问》二章 其二
方成圭（清代）

诗天无际任穷搜，屈曲依人信足羞。谁与鲲鹏争变化，不随鹒足度春秋。

身逃绮劫仙应妒，手把灵符鬼亦愁。读罢怪来香一缕，邻梅枝过短墙头。
送孟宾于
马致恭（唐代）

曾闻洛下缀神仙，火树南栖几十年。白首自忻丹桂在，

诗名已得四方传。行随秋渚将归雁，吟傍梅花欲雪天。

今日还家莫惆怅，不同初上渡头船。
赠刘中都
石介（宋代）

吾登泰山上，下视何纷纷。
彼角而走者，孰为麟与麏。
彼茁而生者，孰为萧与芸。
伯乐不复出，驽骥终同群。
卞和不再生，珉玉将谁分。
吁哉刘中都，高標凌浮云。
诸侯不荐生，外府不策动。
冉冉趋黄绶，勤劳徒尔云。
我婢势力小，不能叫吾君。
勿改芳兰性，林深须自薰。
勿隐冲鹤声，天高当自闻。
秋日读书
弘昼（清代）

微雨潇潇生嫩凉，藕花零落满池塘。地宽月到中天小，气爽风过野水长。

观物无心参造化，开编有得即文章。佳辰好景登高近，更索新吟入锦囊。
念奴娇（同官相招西湖观梅，用东坡大江东去韵）
章谦亨（宋代）

画楼侧畔，试与君、管领南枝风物。影浸西湖清浅水，旁倚云崖烟壁。艾纳全披，檀心俱露，一片前村雪。碧松修竹，岁寒真是三杰。

长向酒欲冰时，魁英相放，不待阳和发。一任无情风又雨，毕竟香难灭。幻玉精神，添酥标致，羞上箫箫发。脆圆可爱，更看春二三月。
书夏秀才幽居壁
李中（五代）

永巷苔深户半开，床头书剑积尘埃。

最怜小槛疏篁晚，幽鸟双双何处来。
虎啸岩
李纲（宋代）

昔年雕虎啸幽岩，千里清风皱碧潭。虎去岩空风自远，一林花雨落毵毵。
辛巳正月十六日张云斋过访郭舜元高飞卿持草书黄庭来会作上元歌
家铉翁（宋代）

市人欢呼赏元夕，羁人掩关玩周易。易中具足光明灯，一灯散作千百亿。

粤从上元甲子到于今，经几上元此灯炯炯如一日。

静思此理发长啸，短檠孤坐看虚碧。广文先生乃我义理朋，从我求观无尽灯。

我灯无尽易无尽，五行阴阳太极惟一心。东邻有客好奇逸，袖出异书光芒与我易相射。

平生但识羲孔元之元，不省虚皇大道玄中玄。我欲与君互酬答，各妙其妙勿以言语传。

会得易中极玄中玄，与子日日张灯作上元。
哭张文翁同舍
赵文（宋代）

岂意渴相如，俄为化子舆。
平生一杯酒，活计百篇书。
同舍遂欲尽，吾生不愿馀。
如今念夫子，痛饮未全疏。
扶上竹车去，知无再见期。
谁能逃数定，不必恨归迟。
白发扶棺母，青年上学儿。
乱来朋友少，洒血一题诗。
岭南荔枝不可寄远龙眼新熟辄以五日颗奉晦叔
张栻（宋代）

手自封题寄故人，聊将风味赴诗唇。
千年尚忆唐羌疏，不污华清驿骑尘。
偕同人过蔚千荷庭分赋
戴亨（清代）

碧云香雾望中迷，晴雨皆堪命杖藜。濠上襟期君不减，辋川柴馆我频题。

诗篇淡老逢陶谢，人物风流尽阮嵇。咫尺枌榆来往易，避炎深坐夕阳西。
赠郭功甫二绝 其一
袁陟（宋代）

从来多病王僧祐，自小能文谢惠连。各厌尘劳思物外，莫辞携手访林泉。
西天寺（傍即虢国墓）
皇甫汸（明代）

弥勒禅林雨，将军陇树烟。
长安今罢笑，留恨向西天。
偈颂十五首
释法薰（宋代）

大海波涛涌，于江水逆流。
龙王宫殿里，不见一人游。
庚午岁屏居零陵七月二十日以门掩候虫秋为韵赋五首 其一
汪藻（宋代）

幽人独夜时，潮落西川根。渡口橹声急，一江烟雨昏。

城头短长更，不寐听谯门。趺坐数千息，焚香待朝暾。
还乡杂诗 其一
高望曾（清代）

抚序感霜露，朝出城西门。湖山黯无色，不知天地春。

官堤萦鸟道，夹路披烟榛。将军旧筑垒，乱石如云屯。

孤往十余里，破屋知荒村。入山拜先陇，抔土犹如新。

贫家少封树，杂卉纷尚存。前冈耸华表，郁郁谁家坟。

石马半倾蹋，松柏摧为薪。败棺见残骼，拜扫嗟无人。

我辈赖先泽，虎口留余身。惕惕冰渊戒，一线延千钧。

祖德傥能述，愧无华亭文。
陈子厚送韶鸭将以七绝因次其韵
吴芾（宋代）

湖光深处恣沉浮，未让波间鹭与鸥。
旧侣此时应羡汝，欲来相就苦无由。
送禅者归乡
明本（元代）

湖海俄经三十年，无端一念忆生缘。梦中复做还乡梦，禅外重参逆旅禅。

踏碎暮云投古寺，冲开积雪望炊烟。狂心未向机前歇，溢目家山转弃捐。
太上感应篇
佚名（宋代）

太上曰：祸福无门，唯人自召。善恶之报，如影随形。是以天地有司过之神。依人所犯轻重，以夺人算。算减则贫耗，多逢忧患，人皆恶之，刑祸随之，吉庆避之，恶星灾之，算尽则死。又有三台北斗神君，在人头上，录人罪恶，夺其纪算。又有三尸神，在人身中，每到庚申日，辄上诣天曹，言人罪过。月晦之日，灶神亦然。凡人有过，大则夺纪，小则夺算。其过大小，有数百事，欲求长生者，先须避之。是道则进，非道则退。不履邪径，不欺暗室。积德累功，慈心於物。忠孝友悌，正己化人，矜孤恤寡，敬老怀幼。昆虫草木，犹不可伤。宜悯人之凶，乐人之善，济人之急，救人之危。见人之得，如己之得。见人之失，如己之失。不彰人短，不炫己长。遏恶扬善，推多取少。受辱不怨，受宠若惊。施恩不求报，与人不追悔。所谓善人，人皆敬之，天道佑之，福禄随之。众邪远之，神灵卫之，所作必成，神仙可冀。

欲求天仙者，当立一千三百善，欲求地仙者，当立三百善；苟或非义而动，背理而行。以恶为能，忍作残害。阴贼良善，暗侮君亲。慢其先生，叛其所事。诳诸无识，谤诸同学。虚诬诈伪，攻讦宗亲。刚强不仁，狠戾自用。是非不当，向背乖宜。虐下取功，谄上希旨。受恩不感，念怨不休。轻蔑天民，扰乱国政。赏及非义，刑及无辜。杀人取财，倾人取位。诛降戮服，贬正排贤。凌孤逼寡，弃法受赂。以直为曲，以曲为直。入轻为重，见杀加怒。知过不改，知善不为。自罪引他，壅塞方术。讪谤贤圣，侵凌道德。射飞逐走，发蛰惊栖，填穴覆巢，伤胎破卵。愿人有失，毁人成功。危人自安，减人自益。以恶易好，以私废公。窃人之能，蔽人之善。形人之丑，讦人之私。耗人货财，离人骨肉。侵人所爱，助人为非，逞志作威，辱人求胜。败人苗稼，破人婚姻。苟富而骄，苟免无耻，认恩推过。嫁祸卖恶。沽买虚誉，包贮险心。挫人所长，护己所短。乘威迫胁，纵暴杀伤。无故剪裁，非礼烹宰。散弃五谷，劳扰众生。破人之家。取其财宝。决水放火，以害民居，紊乱规模，以败人功，损人器物，以穷人用。见他荣贵，愿他流贬。见他富有，愿他破散。见他色美，起心私之。负他货财，愿他身死。干求不遂，便生咒恨。见他失便，便说他过。

见他体相不具而笑之。见他才能可称而抑之。埋蛊厌人，用药杀树。恚怒师傅，抵触父兄。强取强求，好侵好夺。掳掠致富，巧诈求迁。赏罚不平，逸乐过节。苛虐其下，恐吓於他。怨天尤人，呵风骂雨。斗合争讼，妄逐朋党。用妻妾语，违父母训。得新忘故。口是心非，贪冒於财，欺罔其上。造作恶语，谗毁平人。毁人称直，骂神称正，弃顺效逆，背亲向疏。

指天地以证鄙怀，引神明而鉴猥事。施与後悔，假借不还。分外营求，力上施设。淫欲过度，心毒貌慈。秽食馁人，左道惑众。短尺狭度，轻秤小升。以伪杂真，采取奸利。压良为贱，谩蓦愚人，贪婪无厌，咒诅求直。嗜酒悖乱，骨肉忿争。男不忠良，女不柔顺。不和其室，不敬其夫。每好矜夸，常行妒忌。

无行於妻子，失礼於舅姑，轻慢先灵，违逆上命。作为无益，怀挟外心。自咒咒他，偏憎偏爱。越井越灶，跳食跳人。损子堕胎，行多隐僻。晦腊歌舞，朔旦号怒。

对北涕唾及溺，对灶吟咏及哭。又以灶火烧香，秽柴作食。夜起裸露，八节行刑。唾流星，指虹霓。辄指三光，久视日月，春月燎猎，对北恶骂。无故杀龟打蛇，如是等罪，司命随其轻重，夺其纪算。算尽则死，死有余责，乃殃及子孙。又诸横取人财者，乃计其妻子家口以当之，渐至死丧。若不死丧，则有水火盗贼，遗亡器物，疾病口舌诸事，以当妄取之直。又枉杀人者，是易刀兵而相杀也。

取非义之财者，譬如漏脯救饥，鸩酒止渴，非不暂饱，死亦及之。夫心起於善，善虽未为，而吉神已随之。或心起於恶，恶虽未为，而凶神已随之。其有曾行恶事，後自改悔，诸恶莫作，众善奉行。久久必获吉庆，所谓转祸为福也。故吉人语善，视善，行善。一日有三善，三年天必降之福。凶人语恶、视恶、行恶，一日有三恶，三年天必降之祸，胡不勉而行之。
题广喜法师堂
苏舜钦（宋代）

我为名驱苦俗尘，师知法喜自怡神。未知欢戚两忘者，始是人间出世人。
次韵送邓祭酒 其二
员兴宗（宋代）

欲去未去重湖边，赠公一言公即旋。念无三径作陶令，好继七人追少连。

官路行持荷叶橐，清樽且趁菊花天。悬知投老护四印，到处南綦心嗒然。
对雪
许浑（唐代）

飞舞北风凉，玉人歌玉堂。帘帷增曙色，珠翠发寒光。

柳重絮微湿，梅繁花未香。兹辰贺丰岁，箫鼓宴梁王。
汉宫春似月桂而丽感兴成诗
钱时（宋代）

名花千古不成尘，不比昭阳绝代我。
回首两都今一梦，是谁污作汉宫春。
还都
陆游（宋代）

平生薄名宦，所愿得早休。
奔走三十年，镜中霜鬓秋。
归踏长安三，恍然皆旧游，处处见题名，始惊岁月遒。
西湖隔城门，放浪输白鸥。
当时见种柳，已足系巨舟。
挂冠当自决，安用从人谋；勿以有限身，常供无尽愁。
镜屏诗二首 其二
李廌（宋代）

凝澄不动水渊槃，风拂泉生或细澜。月影透帘朝日薄，龙辉绕匣夜光寒。

玄冥借魄知神物，男子无闻已弱冠。照我精诚至麟阁，缓随弓剑上仙坛。
扫花游（西湖十咏·雷峰落照）
陈允平（宋代）

数峰蘸碧，记载酒甘园，柳塘花坞。最堪避暑。爱莲香送晚，翠娇红妩。欸乃菱歌乍起，兰桡竞举。日斜处。望孤鹜断霞，初下芳杜。

遥想山寺古。看倒影金轮，逆光朱户。暝烟带树。有投林鹭宿，凭楼僧语。可惜流年，付与朝钟暮鼓。漫凝伫。步长桥、月明归去。
送彭子复临海令满秩
孙应时（宋代）

相逢几何时，相与何如话。
书来警吾过，切切父兄语。
人生会合难，念别成悽楚。
北望山千里，秋容渺烟渚。
竹炉和韵
陆勉（明代）

竹炉元供定中禅，久落红尘复此年。雪乳漫烹香细细，湘纹重拂翠娟娟。

远公衣钵还为侣，老守文章最有缘。犹爱风流王内翰，旧题佳句至今传。
陪侍御叔游城南山墅
孟郊（唐代）

夜坐拥肿亭，昼登崔巍岑。日窥万峰首，月见双泉心。

松气清耳目，竹氛碧衣襟。伫想琅玕字，数听枯槁吟。
秋寄从兄贾岛
无可（唐代）

暝虫喧暮色，默思坐西林。听雨寒更彻，开门落叶深。

昔因京邑病，并起洞庭心。亦是吾兄事，迟回共至今。
倪君某以小象托赋而先以诗次韵四首 其一
徐渭（明代）

即看负剑游吴客，终是抛繻入汉童。阿堵虎头虽易擅，浮丘鹤相本难工。

敢于玄白嘲杨子，尚恨丹青败乃公。算更难描谁面目，矮人咄诧戏场中。
捣练子 咏霜
王夫之（明代）

空无际，月无痕。悄悄盈盈上草根。蜻蛚逼窗镫影绿，愁人不道不消魂。
书怀
陆游（宋代）

无事自能心太平，有为终蔽性光明。
皮肤脱尽见真理，粱肉扫光甘菜羹。
处处浮家成野宿，时时策蹇作山行。
平生常笑羊裘老，史册犹存後世名。
松岩杂言 其二
无愠（明代）

念念无生自入微，瓶中米尽腹中饥。夜深月下敲门急，道者蕉溪托钵归。
出塞
李龏（金朝）

单于寇井陉，进军飞狐北。沙昏夜探迟，远树深疑贼。

胡霜损汉兵，不妨得头白。功成须献捷，会勒燕然石。
同顾保之游灵隐
王令（宋代）

闭门不知春色到，出城始见江梅开。
行探幽泉至高绝，共坐巨梅聊徘徊。
时逢天风吹客过，还有野鸟惊人来。
林间躬借所未历，归马空载斜阳回。
走笔再次西美韵兼简季章
周必大（宋代）

天教尤物伴闲身，不为衣裳易介鳞。
莫效卢亭思辟毒，且同李阁赋潜珍。
釦金元重名兼器，饰带空号假象真。
久侍尚方叨赐予，新凉来醉茇堂春。
题梁董教岁寒亭
王恭（明代）

君家结亭乐幽栖，佳树阴阴唯鸟啼。横经不知白日转，搴帏坐见青山低。

城南城北春风满，陌上春容正堪玩。白马朝穿桃李蹊，朱轮夜过金张馆。

臈月寒天雪更深，看君亭上独行吟。眼前草木俱摇落，知尔青青松柏心。
得报状邸吏缄至朝堂八月月单有感而作三首
岳珂（宋代）

紫殿朝仪正，朱书郡邸随。
九天排仗马，百辟听朝鸡。
跸警枫庭悄，人归柳院迷。
廿年曾补被，犹忆直金闺。
沈石田碧山吟社图
邵柄吉（清代）

碧山何有十老堂，月明欲素松风长。松风吹人换今昔，昔人一去归何乡。

归何乡，图尚在，图中点点生光彩。堂前花落随涧流，年年涧水东流海。

碧山依旧鸣清泉，吟社一变为苍烟。初时修敬老孙子，倡修此社能光前。

前为韦布后簪组，文质彬彬递可数。此图但写前十人，树木疏疏特苍古。

泉翁一跋入鼎铭，今人宝此如流馨。当年已为人割去，失而复得装吴绫。

天道废兴尽如此，只有斯图常在耳。呜呼，吾知斯图亦难守，安知更落谁人手。
观诸园接花果
杨冠卿（宋代）

花木聊观化，芳菲触处同。
大都知岁晚，各自占春风。
巧着移根力，阴争造物功。
化钧均播埴，此理杳冥中。
二月二十七日病後始能扶头
范成大（宋代）

复幕重帘苦见遮，暮占栖雀晓占鸦。
残灯煮药看成老，细雨鸣鸠过尽花。
心为蚤衰元自化，发从无病已先华。
更蒙厉鬼相提唱，此去山林属当家。
花犯 初秋山中始见红叶，和碧山
杨玉衔（清代）

影娟娟，斜阳古道，红尘逐流水。故乡百里。自病叶辞柯，同入秋思。

塞鸿未到情难寄。天涯亭独倚。记艳迹、御沟题句，醒来原梦里。

何须妆点买脂胭，斑斓似郑佩，江皋同委。妃子靥，初中酒、不关憔悴。

催诗料、檐花伴落，飘几片、敲门人欲起。偶晓醉，篱边卧处，偎身疑锦被。
次答自珍病中见
李之世（明代）

闭门缘避客，简出似怀疴。拾翠谁同伴，听莺独寤歌。

三春行尽矣，一醉奈愁何。为问青郊道，芳菲几许多。
同签判谢丈简寄教授李丈仍用王原应旧韵
赵蕃（宋代）

斗酒百篇家有风，故应名堕胜流中。
从教客论嘲元白，懒向东华恋软红。
好句旧来传已熟，并游今日敢言同。
看公人物非如我，毕志区区在草丰。
倚风娇近 次周草窗韵
吴湖帆（清代）

明月瑶台，凤箫吟绕千缕。袖鸾回缓歌低舞。襟蝶抱、温香软玉。

亸情长、脉脉轻妆点素。螺痕眉妩。连蒂同心，偏结罗屏深处。

云碧纱笼凝据。绣水鸳鸯罩花雾。红牙谱。夜光翠湿珍珠露。
题刘铭伯制科策后二首 其一
丘逢甲（清代）

米雨欧风捲地来，有人策马上金台。空弹贾谊忧时泪，共惜刘蕡下第才。

书剑南归沧海阔，河山北望战云颓。太平策在终须用，且抱乡心付岭梅。
送周仲章使君
王安石（宋代）

看君东下霅溪船，回首纷纷已五年。
簪笔少留吾所望，剖符轻去此何缘。
高麾行路穿秦树，骏马归时著蜀鞭。
子墨文章应满箧，承明宣室正详延。
梦游仙赋附诗 其一
沈亚之（唐代）

白日低兮春塘满，红华芳兮草芽短。菱结带兮荇含丝，设遨游兮遵佳期。
颂鲁祖面壁
释善冀（宋代）

鲁祖三昧最省力，才见僧来便面壁。若是知心达道人，不在扬眉便相悉。
月下戏示儿侄
张献翼（明代）

夜色上星辰，秋来兴有神。
好书仍诫子，盗酒亦娱亲。
月作谁家客，风为我辈人。
承欢在庭下，倍觉露华新。
至潭州闻猿
李绅（唐代）

昔陪天上三清客，今作端州万里人。

湘浦更闻猿夜啸，断肠无泪可沾巾。
第三十八风穴黄龙颂
释义青（宋代）

无价明珠暗处悬，夜深将把木人穿。谁知却被泥牛见，吞入红霞碧浪渊。
廉都事海道失风，自耽罗至浙右，还闽省
张昱（元代）

指南针下失风帆，雪浪连天不见山。惟尔不怀和氏璧，彼苍竟见大夫环！

皇天未厌生戎马，国步何能断阻难？此去驿程三百里，海棠花底度闽关。
和景卢咏新得歙县牡丹
洪适（宋代）

旁搜嘉卉对韶华，宝玩明珠诧照车。可使东坛无蔓草，如游北苑得名茶。

安排酿具多炊黍，准拟襟期共赏花。醉语美人无可恨，不教拖帔泣归霞。
送慕容若禔公干环庆邠宁
李之仪（宋代）

四月边城气如煮，问龙乞水将致雨。起我独有泛莲人，相与授诚香一缕。

腹枵不拟谢僧疏，愁对焦枯无告语。君时捧檄不我舍，意欲同分神所怒。

此诚未契我辄罢，想望绝疑隔烟雾。一朝报我檄难留，明日清晨离此去。

我惭君住本为我，君行我乃不得祖。固知身世不相期，戚戚安能效儿女。

君还我亦脱缰锁，闻道荆醅如泼乳。使君况是我辈人，便约临高目东注。

经由第一莫迟回，尤物须知原有主。
送李仲益及第调濠州司户还钱塘
李之仪（宋代）

忆昨西湖弄烟月，玉面少年搔绀发。六月正午断人行，坐上无风不觉热。

长安尘沙五月尾，汗透纤絺甚悬水。相逢惝恍秋已深，冰骨令人冷如洗。

吾家谪仙应已朽，采石风流谁可后。却恐骑鲸下紫霄，斯人岂是人间有。

春风标名冠礼部，睥睨英豪皆培塿。三月飞花试集英，笔下光芒射斗牛。

共说唱名须第一，人事天时良可必。大任先当益未能，何谓扬雄老终吃。

沧溟汹涌百怪见，鲸鬣虬髯岂难辨。莫谓卑飞遽自陵，功曹曾是将军愿。

集贤学士文章旧，平日追随今太守。到日应须倒屣迎，还闻下榻南昌秀。

濠上观鱼鱼正跃，携手何人知此乐。妙处期君向上求，可笑蜗牛争两角。
寒食相将诸子游翟得园十诗
杨万里（宋代）

柳条老去尚青鲜，下有清渠遶野田。
波面落花相趁走，避风争泊岸傍边。
和何麒子应雪堂
曾惇（宋代）

坐想诛茅日，山川走百灵。
重来寻旧宅，几至泣新亭。
何意投天禄，犹传是岁星。
花砖知底物，只老合沉溟。
後园桃李花
梅尧臣（宋代）

後园桃李花，灼灼复皎皎。
南枝开已繁，北枝萦尚少。
蘤萼相辉映，根本自钩绕。
无为惊风吹，纷纷逐飞鸟。
怀古
马梦吉（明代）

使节翩翩晚渡河，挥毫吊古漫蹉跎。千年霸气凌山岳，一剑孤魂逐逝波。

亚父彭城埋怨骨，虞姬垓下咽悲歌。凭君莫话兴亡事，花落花开可奈何。
寄宋国宝 其二
许景衡（宋代）

画船重过谷城闉，撞著人人问子真。闻道诗书元有意，莫嫌州子尚劳神。

一樽何日能如约，五斗而今亦为贫。关塞尘沙骑瘦马，故园花柳一番新。
送入蕃使
周繇（唐代）

猎猎旗幡过大荒，敕书犹带御烟香。滹沱河冻军回探，

逻逤孤城雁著行。远寨风狂移帐幕，平沙日晚卧牛羊。

早终册礼朝天阙，莫遣虬髭染塞霜。
私愿
晁说之（宋代）

胡尘未动朔云浮，行在多欢见小侯。
愿保三冬资我乐，更无一事使人愁。
遣兴二首 其一
李纲（宋代）

缭络奔驰不记年，脱身瘴海岂徒然。昂藏鹤发老道士，烂熳醉吟狂谪仙。

剩把诗篇收景物，何须炉鼎煮山川。平生出处吾无愧，祸福死生皆付天。
宿省
吴潜（宋代）

襆被趋省宿，披襟对晚凉。
古心知老树，生意见新篁。
钟鼓鸣将合，蜩蝉咽更长。
静中观物化，谁与共平章。
拟长吉十二月乐辞
周密（宋代）

铦飙剪庭绿，绀发愁清商。吹银海沫明，濯锦江花凉。

冰规射白晓，琪树蜚黄香。楚梦空悠悠，远恨浮三湘。
即席送藻如南海柷如西江之役
马潜（清代）

蚩尤旧向珠江出，旬始曾经玉枕横。两地故人新建节，二难远道各寻盟。

吾侪须裕匡时略，此去羞为乞米行。击汰扬舲风雪里，可堪中泽断鸿声。
与宋景文公唱酬牡丹诗
朱公绰（宋代）

仁帅安全蜀，祥葩育至和。
地寒开既晚，春曙力终多。
翠幕遮蜂蝶，朱阑隔绮罗。
殷勤凭驿使，光景易蹉跎。
过耜岩先师墓
方一夔（宋代）

取数多时物所嫌，有才无命恨难全。纵横虽扫三千字，富贵才终五十年。

幸有菟裘栖旧隐，愧无鸡絮酹新阡。茫茫大块谁能料，狐老成精鼠化仙。
念奴娇 雨中
朱朴（明代）

荼䕷初谢，又山丹开过，蔷薇零落。二十四番花信了，清暑绿阴帘幕。

五月陂塘，熟梅风雨，病怯春衫薄。重门静掩，客怀无奈萧索。

惆怅绿绮弦空，紫箫声断，好事翻成恶。睡起无聊还欲睡，梦绕白云丹壑。

怨别伤离，新愁旧恨，一醉都抛却。数声山鸟，醒来人在西阁。
次韵 其三
韩淲（宋代）

东望水心生海云，谁云孔氏是知津。其为名世元多少，到处非干欠士民。
四十咏 其三十三 文待诏徵明
王世贞（明代）

文翁负耿介，至巧亦天性。髫年却金赙，中岁辞藩聘。

既三郑氏绝，仍齿伏生境。遥裔播休华，千秋犹辉映。
送酒与晏如居士二首 其一
谢薖（宋代）

南人酿酒诧深红，注瓦真成琥珀浓。与药相投莫宜此，急分多病晏如翁。
感皇恩 乙酉岁八月九日晚，极雨开霁，碧空
王恽（元代）

。遂披衣步月于庭中，久之，觉风露凛然，恍疑去青冥无岁也。因以感皇恩歌之，且寓幽怀之梗概云佳节近中秋，秋霖晴快。飞净残云碧空大。金波穆穆，掩尽玉绳光彩。坐来风露冷、青冥外。世运难前，儒冠何赖。四壁相如到沽卖。纷纷过眼，多少时情物态。杳然清梦去、桴沧海。
送李公遇少参回憩周溪寺
孙绪（明代）

雪消幽径大师房，新茗供棋笑语长。南去故人今数里，东家昨夜忆连床。

坐闻清梵心无累，地隔红尘水亦香。明日回思又陈迹，卫河云树晓苍苍。
矫矫一良士
陆仁（元代）

矫矫一良士，志行与世殊。三年斲一轮，十年成一车。

度才择坚斲，髹画饰丹朱。斲轮无不方，制车复有輗。

识者以为巧，不识以为迂。一朝祀先行，出门登广途。

鸣銮和相应，执御辔如濡。邈矣天路遐，怀哉若人且。
寒食未明至湖上太守未来两县令先在
苏轼（宋代）

城头月落尚啼乌，乌榜红舷早满湖。
鼓吹未容迎五马，水云先满飏双凫。
映山黄帽螭头舫，夹道青烟鹊尾炉。
老病逢春只思睡，独求僧榻寄须臾。
湖口和全父弟韵
阳枋（宋代）

鄱阳湖口县，山合锁人烟。石壁排屏翠，临江障百川。
见梁检法书怀八绝句于广文尉曹处次韵
赵蕃（宋代）

文力纵横昔未窥，每闻二子说襟期。
来朝借得新诗卷，起我閒窗病酒时。
修鹰爪花架
王十朋（宋代）

有花藤蔓生，封植傍州宅。状类鸷禽爪，叶作翻风翮。

酸分含笑香，黄带薝卜色。架倒吾为扶，清凉纳朝夕。
山居诗 其二十九
释延寿（宋代）

幽栖岂可事徒然，昼讽莲经夜坐禅。吟里有声皆实相，定中无坐不虚玄。

直教似月临千界，还遣如空度万缘。从此必知宏此志，免教虚掷愧前贤。
旱天多雨意五首呈石末公 其五
刘基（明代）

旱天多雨意，云起旋随风。泽气沉沙白，山岚过野红。

乾坤愁梦里，日月战尘中。漫说生生理，如何亦有穷。
依韵酬高大伯敦兼简许六仙屏 其一
吴坤修（清代）

百战惨何极，藐躬当劫余。苍黄事戎马，寂寞置琴书。

泪为群黎洒，家无担石储。自知狂足哂，举世可容予。
元镇江亭秋色图
唐寅（明代）

不见倪迂今百年，故山乔木领苍烟。
晴窗展轴观图画，淡墨依然见古贤。
赋雪
李洪（宋代）

阊阖风势饕，朔雪夜方积。
窗隙散明玑，瓦沟露微白。
讙譁竞儿散，跼蹐愁病客。
汉淮铁衣冷，勦敌要长策。
安得郭代公，英气压质勒。
又思李常侍，衔枚擒蔡贼。
仰宽黄屋忧，稍塞素餐责。
四郊正多垒，万室况艰食。
岂暇歌幽兰，但愿丰穱麦。
早晚休王师，奏凯献酋馘。
次韵梅守著作喜守粹冬杪祈雪春初获应之什
强至（宋代）

郡境时虽泰，江乡腊已深。
群情忧雪晚，精意喜天忱。
夙驾才分祷，春空倏变阴。
银成佛氏界，琼掩帝家林。
始向风前舞，还逢水面沉。
乾坤方一色，埃滓莫相侵。
薄畏晨光铄，清宜夜魄临。
撒监矜巧喻，授简喜知音。
月窟埋仙兔，霜毛碎猎禽。
验深儿植杖，听落女停针。
扃户人安卧，乘舟客访寻。
长铺吴地练，竞贡禹邦琳。
润未沾农亩，威先到旅衾。
马蹄行见迹，鹤发此羞簪。
爱洁慵施帚，思烹预涤鬵。
难收俱碎璧，漫想辟寒金。
飞瀑倾台岭，惊涛过越浔。
兆年能作瑞，泽物岂无心。
气象符神设，阴阳顺斗斟。
护梅偏拂拂，欺柳故森森。
樵坞如迷失，渔蓑重不禁。
积迟唯濬壑，白早是高岑。
炉饮聊堪御，楼观恐不任。
当今平坎亚，免使有崎嵚。
第止尘心渴，谁开冻口吟。
梅州才素逸，藻思众尝钦。
高唱俄摅发，终篇绝丽淫。
更兼和密霰，并好爽烦襟。
属和仍鸿笔，珍藏胜楚琛。
正声都欲写，抽曲入瑶琴。
所住堂
黄庭坚（宋代）

此山花光佛所住，今日花光还放光。
天女来修散花供，道人自有本来香。
齐山僧舍
孙迈（宋代）

竹密通幽迳，桥横逐涧斜。
阴崖耸圭壁，古蔓引龙蛇。
寺僻虚僧磬，亭荒足免罝。
紫微今不见，著意采黄花。
晚春出郭北山佛寺
宋庠（宋代）

幽刹寻春傍翠微，游人谁解惜芳菲。
阴晴野日不常见，红白路花相杂飞。
一世功名催俊杰，千金歌舞属轻肥。
左迁病守真无用，试学山公倒载归。
赠苏少府赴任江南余时还京
崔湜（唐代）

丈夫不叹别，达士自安卑。揽泣固无趣，衔杯空尔为。

流云春窈固，去水暮逶迤。行舟忽东泛，归骑亦西驰。

秦地多芳草，江潭有桂枝。谁言阻遐阔，所贵在相知。
偈颂一百二十三首 其九十一
释崇岳（宋代）

倾尽宝山宝，全身入荒草。若是凤凰儿，不向那边讨。
石屏台致酒呈蒋帅待制
郭祥正（宋代）

石屏台下玉池水，绕岸石屏青齿齿。镌劖初自人力成，一石十牛车不起。

辇置应须费万金，园囿森罗供宴喜。苍藓昏埋岁月远，修藤缠络根相倚。

刘鋹族氏已无馀，此物犹存旧基址。曾经战鼓轰雷霆，屡对春风阅罗绮。

老榕交阴不透日，客袂生寒冰雪洗。小桥断处栈梯连，一线崎岖劣容跬。

未知深窟藏龙蛇，但见枯荷阁蝼蚁。摩挲题字考前人，名姓班班少奇伟。

请公椽笔赋大篇，歌颂永平诛僭拟。光焰须令万丈长，一时行乐何足纪。
自瀛德趋东昌道中杂言八首 其五
蔡文范（明代）

普天同荷帝，四海久销兵。夷虏终荒服，东南旧翰屏。

甄陶真宰事，桑土腐儒情。近喜蠲祖诏，恩波及耨耕。
再次前韵 其一
刘弇（宋代）

心逐云容初欲远，身同春物乍欣生。不缘旅泊蹉跎去，一任江波岁月更。
颂古十四首
释师体（宋代）

屈节从长也大拼，雪堆断臂仰高寒。
铁牛鞭起熊峰下，一吸黄河彻底乾。
邂逅
周密（宋代）

邂逅村翁语，停筇古柳边。相邀茅舍坐，自摘野茶煎。

桑已抽三叶，蚕将及两眠。绿蓑烟雨足，我欲赋归田。
凤凰台上忆吹箫 答次泉
冯煦（清代）

虚幌笼寒，疏镫阁梦，淹留楚客须惊。正试香天气，中酒心情。

同是江南倦羽，空望断、雁外归程。漂零久，百年身世，莫问秋萍。

销凝。锦官春色，趁一舸轻潮，来听鹃声。又小屏山里，双髻吹笙。

占取藤萝新月，还说与、巫峡孤青。君知否，书囊镜槛，足换浮名。
七十翁吟五言古体十首
方回（元代）

诗人而寿者，近有数老仙。
后有陆放翁，前有曾茶山。
亦复有二赵，南塘与章泉。
年皆八九十，至今诗集传。
南岳五藁出，岂无刘后村。
老妓风水僧，两诗太不然。
三生感容堂，晚节尤可怜。
虚叟年七十，努力当勉旃。
西归七首次韵和泗州十五叔父七
晁补之（宋代）

古人重生男，豚酒庆亲戚，
桑弧射四方，言有四方役，
奉璋比德性，堕地要膂力，
如何晋公子，安乐忘所适，
华亭吴江道中偶作十绝
朱长文（宋代）

川上飞桥处处横，几回经此阅平生。
碧芦萧瑟风前韵，一似家林霰雪声。
次韵单君范行李中诸诗前数章自道后二章为单
陈著（宋代）

纷纷万变自鸿荒，人事都归梦一场。
龚胜余生只廉里，渊明初意岂柴桑。
山林有味儿亲圃，风雨无眠客对床。
衰老近来诸事废，渔樵唱和是文章。
送山甫铨试二首并寄强甫
刘克庄（宋代）

二昆南北各驱驰，季复随君试有司。
蕃衍皆因先世积，荒嬉端为乃翁慈。
争名古有笞儿语，任运吾无责子诗。
万一原夫能末缀，采蒲裹粽待归期。
槿花
刘骘（宋代）

虢国妆初罢，高堂梦始回。
霓裳犹未解，绣被已成堆。
赤帝宫帘卷，华阳洞户开。
神仙有良会，清唱在瑶台。
以拄杖供仁山主二首
陈师道（宋代）

错节孤根劲有余，坐床须按起须扶。
一生用底今相赠，更问林间有此无。
野歌
李贺（唐代）

鸦翎羽箭山桑弓，仰天射落衔芦鸿。
麻衣黑肥冲北风，带酒日晚歌田中。
男儿屈穷心不穷，枯荣不等嗔天公。
寒风又变为春柳，条条看即烟濛濛。
钱塘学中寄伯思六言五首 其五
陈渊（宋代）

部伍亭前归路，凤凰山下萧斋。我自无聊不住，君如有兴重来。
小辅茅亭新成
冯子翼（金朝）

榆柳清阴下，茅亭近水湄。
抵檐栽美竹，横榻赋新诗。
朴陋从人笑，栖迟止自怡。
岁寒天地肃，松雪有心期。
仲秋书事
陆游（宋代）

杖得轻坚余可略，酒能醇劲更何求？二君最是平生旧，白首相从万事休。
屈平
孔平仲（宋代）

进居卿相谋何拙，退卧林泉道未降。堪笑先生不知命，褊心一斥便沈江。
金浮图 同独醉先生谢青登长干浮图
龚翔麟（清代）

城南寺。长干旧里。百尺浮圆，金琅珰启。乍凭栏、指点江城里。

绝顶攀跻，渐觉众山低翠。渺渺水光天际。斜阳影向，燕子矶头坠。

最喜是。东风乍起。积雪半消，一番新霁。酒瓶悔不携来此。

官舍归时，午夜君须记。试坐小山石磴，林梢塔火，一望消残醉。
宿仙山浸碧轩二首 其一
王柏（宋代）

冒黑投精刹，呼灯读旧诗。平分禅榻稳，共听雨声驰。

鱼鼓催行色，溪山挽故知。人生萍聚散，后会复何时。
寄建安山长徐平父
林希逸（宋代）

钓石摩挲久席珍，儒冠非误一朝伸。修程鹏击三千里，次榜龙飞第二人。

讲紫阳书聊倚席，纵青云靶早彯缨。十传先辈家声大，又喜中朝诵句新。
别章泉定庵二老人
戴复古（宋代）

腊里春风转，埙箎一气和。
劝翁新岁酒，唱我老人歌。
一世声名重，四方书问多。
章泉一泓水，思与海同波。
故太恭人董氏挽词五首 其五
杨万里（宋代）

溧县初栖凤，金陵复木牛。重来喜城郭，一夕閟山丘。

终始非无数，东西岂自由。铭旌二千里，处处哭归舟。
送浙翁禅师住经山
释梵琮（宋代）

古路滑如苔，衲僧忘故步。
人从天台来，却住径山去。
家丑向外扬，生铁被虫蠹。
一陈落华风，吹作送行句。
送浮屠道廓
王之道（宋代）

一宿已先觉，四明那更游。
去来无所着，风日海山秋。
宋。羊玄保
孙元晏（唐代）

运命将来各有期，好官才阙即思之。

就中堪爱羊玄保，偏受君王分外知。
病中不寐
程素绚（清代）

愁以成诗料，吟来尽解怜。细将残柝数，独听众人眠。

不羡闲为福，方知健似仙。今年缘底事，更负月初圆。
送客
江为（唐代）

明月孤舟远，吟髭镊更华。天形围泽国，秋色露人家。

水馆萤交影，霜洲橘委花。何当寻旧隐，泉石好生涯。